Man sterf in Potch-botsingDie motors se wrakke. Foto: ER24 ŉ Man in sy 30’s is dood en twee mense is beseer in ŉ botsing tussen twee motors Donderdagaand in Potchefstroom in Noordwes. Volgens Chitra Bodasing, woordvoerder van ER24, het die botsing by die aansluiting van Govan Mbekilaan en Nelson Mandelarylaan plaasgevind. “Die oorledene was ŉ passasier in een van die voertuie en was reeds dood toe paramedici by die toneel opgedaag het,” het Bodasing gesê. “ŉ Vrou en die bestuurder in dié voertuig het matige beserings opgedoen. Die vrou was in die wrak vasgekeer en moes deur die brandweer uitgesny word.” Die man en vrou is op die toneel behandel en na die Potchefstroom- provinsiale hospitaal geneem. Die persoon in die ander voertuig het hospitaalbehandeling van die hand gewys. Die oorsaak van die ongeluk is onbekend en word ondersoek.